TIEDOTE 25.2.2005				Julkaisuvapaa heti

Varsinais-Suomen Partiopiirin talvileiri HuovinTaiga on meneillään Mellilässä. Tähän asti leiri on sujunut suunnitelmien mukaan. Keskiviikon ja torstain välisestä tavallista kirpeämmästä pakkasyöstä selvittiin lämpöisinä kamiinalämmitteisten talvitelttojen turvin. Päivisin sormet ja varpaat pidetään lämpiminä kirpeässä pakkassäässä kerrospukeutumisella, riehakkaalla toiminnalla ja lämmintä mehua hörppimällä. 

Kahden ensimmäisen leiripäivän aikana Mellilän hiekkakuopille on noussut viidenkymmenen kamiinateltan kylä. Noin sadan hengen alaleirit kiertävät ohjelmapisteillä päivisin. Iltaisin kokoonnutaan yhteiseen illanviettoon. Hiekkakuoppien tarjoamien mäenlaskumahdollisuuksien lisäksi ohjelmassa on muun muassa määlyritsojen ja jäänaskalien väsäämistä, aarnitulien tekemistä ja napakelkalla hurjastelua. Lauantaina alaleirit ottavat mittaa toisistaan leikkimielisissä turnajaisissa. Leiri päättyy sunnuntaina leirin yhteisiin peijaisiin.

Leirin internetsivuille päivitetään leirillä ilmestyvää leirilehteä, leirivideota ja onnistuneimpia kuvia sekä tunnelmia leiriltä, www.vsp.partio.fi/huovintaiga.

 

Yhteystiedot:
Maija Tammi, HuovinTaigan tiedotusmestari 040 542 4655
maija.tammi@sp.partio.fi
www.vsp.partio.fi/huovintaiga